SK Úradný vestník Európskej únie C 93/8

Súhrnné informácie oznámené členskými štátmi o štátnej pomoci poskytnutej v súlade s nariadením Komisie (ES) č. 1857/2006 o uplatňovaní článkov 87 a 88 Zmluvy o ES na štátnu pomoc malým a stredným podnikom pôsobiacim vo výrobe, spracovaní a odbyte poľnohospodárskych výrobkov, ktorým sa mení a dopĺňa nariadenie (ES) č. 70/2001

(2008/C 93/06)

XA číslo: XA 373/07

Členský štát: Spojené kráľovstvo

Región: Shetland

Názov schémy štátnej pomoci alebo názov podniku prijímajúceho individuálnu štátnu pomoc: Shetland Cast Ewe Welfare Scheme

Právny základ: Section 4 of the Small Landholders (Scotland) Act 1911

Commission Regulation (EC) No 1857/2006

Ročné výdavky plánované v rámci schémy štátnej pomoci alebo celková výška individuálnej štátnej pomoci poskytnutej podniku:

Rok Výdavky 2007 – 2008 Menej ako 50 000 GBP

Maximálna intenzita pomoci: Pomoc bude obmedzená na straty spôsobené karanténnymi obmedzeniami spojenými s chorobami, ktorých ohnisko bolo formálne uznané verejnými orgánmi. Intenzita pomoci nepresiahne 100 %

Dátum implementácie: Do 6. decembra 2007

Trvanie schémy štátnej pomoci alebo individuálnej štátnej pomoci: Schéma bude trvať desať týždňov a uzatvorí sa 9. februára 2008

Účel pomoci: Schéma štátnej pomoci na zabezpečenie životných podmienok vyradených bahníc na Shetlandských ostrovoch bude k dispozícii farmárom a malým hospodáriacim nájomcom pôdy, ktorí čelia problémom so starostlivosťou o vyradené bahnice následkom vývozných reštrikcií uvalených po vypuknutí slintačky a krívačky v Spojenom kráľovstve. Na Shetlandských ostrovoch je táto situácia obzvlášť vážna v prípade vyradených bahníc (bahnice, ktoré sa blížia ku koncu svojho chovného obdobia na Shetlandských ostrovoch) – tieto staré zvieratá by v normálnom prípade boli do konca septembra predané a vyvezené zo Shetlandských ostrovov a boli by určené buď na posledný rok chovu v miernejšom podnebí niekde inde v Spojenom kráľovstve, alebo by sa dostali do potravinového reťazca ako ovčie mäso. Zákaz vývozu v súvislosti so slintačkou a krívačkou a obmedzenia pohybu znamenali, že zvyčajné jesenné trhy pre vyradené bahnice s využitím buď ako chovné zvieratá, alebo na spotrebovanie, neboli počas augusta a septembra pre Shetlandské ostrovy dostupné.

Vyradené bahnice zaradené do tejto schémy sú definované vekom (staršie ako päť rokov) a zhoršujúcou sa fyziológiou, poškodeným chrupom a chýbajúcimi zubmi nevyhnutnými na prežúvanie hocičoho iného ako len toho najjemnejšieho krmiva. Doplnkové kŕmenie im preto nemôže poskytnúť potrebnú výživu, ktorá by im umožnila prežiť posledné chovné obdobie. Nutný presun týchto zvierat na taký druh bohatých pastvín, aké sa nachádzajú na juhu Anglicka a Walesu, nebol počas augusta a septembra možný z dôvodu vyššie uvedených vývozných reštrikcií, ktoré boli v tom čase uvalené po vypuknutí slintačky a krívačky v Spojenom kráľovstve.

Podnebie na Shetlandských ostrovoch je také, že októbri prestáva rásť tráva. Následkom toho sa už začína zhoršovať pohodlie vyradených bahníc, keďže strácajú životné podmienky a zostáva im iba obmedzené prírodné krmivo. Počas zimy sa postupne situácia bude zhoršovať a vzniknú vážne problémy v súvislosti so životnými podmienkami, keďže zvieratá budú hladovať. Väčšina poľnohospodárov a malých hospodáriacich nájomcov pôdy nedisponuje prostriedkami na zabitie a zakopanie vyradených bahníc priamo na hospodárstve (v skutočnosti je pôda nad skalným podložím na väčšine územia Shetlandských ostrovov taká tenká, že uloženie do zeme je prakticky nemožné). Keďže v súčasnosti pre tieto zvieratá neexistuje žiadny trh, v prípade, že by ostali nažive, budú vystavené dlhotrvajúcemu zhoršovaniu sa podmienok, preto je likvidácia najvhodnejšie opatrenie z hľadiska životných podmienok.

Poznámka: Shetlandské ostrovy majú výnimku, ktorá umožňuje zakopávanie.

Producenti budú zodpovední za prepravu oprávnených zvierat (a to vyradených bahníc, ktoré sú na konci svojho chovného obdobia na Shetlandských ostrovoch) na centrálne zberné miesto. Prevádzkovatelia zberného miesta nebudú platiť producentom za oprávnené zvieratá. Zvieratá nevstúpia do ľudského potravinového reťazca, ale budú prepravené na bitúnky na zabitie a následnú likvidáciu. Na poskytovanie týchto služieb v mene škótskej vlády sa použije výberové konanie. Toto je v súlade s článkom 10 nariadenia (ES) č. 1857/2006, podľa ktorého musí byť štátna pomoc obmedzená na straty spôsobené chorobami, ktorých ohnisko bolo oficiálne uznané verejnými orgánmi

Oprávnené náklady: V rámci schémy štátnej pomoci na zabezpečenie životných podmienok vyradených bahníc na Shetlandských ostrovoch sa prevádzkovateľovi zberného miesta vyplatí celkovo 10 GBP na hlavu za každé oprávnené zviera do celkového počtu 5 000 zvierat. Týchto 10 GBP pokryje náklady na zabitie príslušného zvieraťa, náklady na zakopanie na skládke Rova Head na Shetlandských ostrovoch a náklady na prepravu medzi zberným miestom a bitúnkom a medzi bitúnkom a skládkou.

Prevádzkovateľom bitúnkov a skládok sa zaplatí za služby týkajúce sa zabitia a likvidácie mŕtvych tiel zvierat; tieto náklady sa určia na základe výberového konania na bitúnok a zaplatia ich prevádzkovatelia zberného miesta. Toto je v súlade s článkom 10 nariadenia (ES) č. 1857/2006, podľa ktorého nesmie hrubá intenzita pomoci presiahnuť 100 %.

Poľnohospodári a malí hospodáriaci nájomcovia pôdy nedostanú žiadnu platbu za vyradené bahnice zlikvidované v rámci tejto schémy alebo za náklady vzniknuté pri dovezení na zberné miesto. Tým sa zabráni problémom s nadmernými kompenzáciami a neposkytne sa stimul na zabíjanie zvierat, pre ktoré sa dá nájsť iné riešenie

Príslušné odvetvia: Táto schéma sa vzťahuje výlučne na malé a stredné podniky na Shetlandských ostrovoch, ktoré evidujú vyradené bahnice. Predtým oznámená Scottish Welfare Disposal Scheme sa nevzťahuje na vyradené bahnice, keďže sa zameriava iba na ľahké jahňatá.

Oprávnené podniky musia byť klasifikované ako „malé alebo stredné podniky“, čo znamená, že príjemcovia tejto schémy (na rozdiel od poskytovateľov služieb) musia mať menej ako 250 zamestnancov, ročný obrat menší ako 50 mil. EUR alebo vlastné imanie v súvahe menšie ako 43 mil. EUR a nesmú byť vlastnené inými spoločnosťami v pomere viac ako 25 %.

Väčšie podniky a verejne financované vládne organizácie nie sú oprávnené byť príjemcami v tejto schéme

Názov a adresa orgánu poskytujúceho pomoc:

Shetland Islands Council 6 North Ness Business Park ZE1 0LZ Lerwick United Kingdom Contact Jon Dunn Tel (44) 1595 74 49 51

Internetová stránka: http://www.sdt.shetland.org/Schemes.aspx

Podpísané a datované v mene Department for Environment, Food and Rural Affairs (príslušný orgán Spojeného kráľovstva)

Duncan KERR

Agricultural State Aid

Department for Environment, Food and Rural Affairs

Area 8D, 9 Millbank

C/o Nobel House

17 Smith Square, Westminster

SW1P 3JR London

United Kingdom